Document ID: 32008D0024

РЕШЕНИЕ НА КОМИСИЯТА
от 12 ноември 2007 година
за приемане съгласно Директива 92/43/ЕИО на Съвета на първи актуализиран списък с обекти от значение за Общността в Бореалния биогеографски регион
(нотифицирано под номер С(2007) 5402)
(2008/24/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Бореалният биогеографски регион, споменат в член 1, буква в), iii) от Директива 92/43/ЕИО, обхваща части от териториите на Финландия и Швеция и териториите на Естония, Латвия и Литва, както е обозначено на биогеографската карта, одобрена на 25 април 2005 г. от комитета, създаден по силата на член 20 от тази директива, наричан по-долу „Комитет за местообитанията“ .
(2)
Освен това в контекста на започналия през 1995 г. процес е необходимо да се постигне по-нататъшен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
Първоначален списък с местообитанията от значение за Общността в Бореалния биогеографски регион, по смисъла на Директива 92/43/ЕИО, беше одобрен с Решение 2005/101/ЕО на Комисията (2). Въз основа на член 4, параграф 4 и член 6, параграф 1 от Директива 92/43/ЕИО засегнатата държава-членка обозначава местообитанията, включени в списъка на местообитанията от значение за Общността в Бореалния биогеографски регион, като специални области на защита колкото може по-бързо, най-късно в рамките на шест години, като установява приоритети за защита и необходимите мерки за защита.
(4)
В контекста на динамично приспособяване на мрежата „Натура 2000“ се преразглеждат списъците на местообитанията от значение за Общността. Следователно е необходима актуализация на този първоначален списък.
(5)
От една страна, актуализацията на първоначалния списък на местообитанията от значение за Общността в Бореалния биогеографски регион е необходима, за да се включат допълнителни местообитания, които са предложени в периода от 2004 г. досега като местообитания от значение за Общността за Бореалния биогеографски регион, съгласно член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да се приложат колкото може по-бързо и в рамките най-много на шест години от приемането на първия актуализиран списък на местообитанията от значение за Общността в Бореалния биогеографски регион.
(6)
От друга страна, актуализацията на първоначалния списък на местообитанията от значение за Общността в Бореалния биогеографски регион е необходима, за да бъдат отразени каквито и да било промени в информацията, свързана с местообитанията, представена от държавите-членки след одобряването на списъка на Общността. В този смисъл първият актуализиран списък на местообитания от значение за Общността в Бореалния биогеографски регион се състои от консолидиран вариант на първоначалния списък на местообитанията от значение за Общостта в Бореалния биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, трябва да се изпълнят колкото може по-бързо и в рамките най-много на шест години от приемането на първия актуализиран списък на местообитанията от значение за Общността в Бореалния биогеографски регион.
(7)
По отношение на Бореалния биогеографски регион в периода между януари 2003 г. и септември 2006 г. списъците с местообитанията, предложени като местообитания от значение за Общността по смисъла на член 1 от Директива 92/43/ЕИО, са предадени на Комисията от засегнатите държави-членки съгласно член 4, параграф 1 от директивата.
(8)
Списъците на предложените обекти бяха придружени с данни за всеки обект, представени във формуляра, изготвен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (3).
(9)
Тази информация включва най-новия окончателен вариант на карта на обекта, изпратен от заинтересованата държава-членка, наименованието на обекта, неговото местонахождение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(10)
Въз основа на проектосписъка, изготвен от Комисията в съгласие с всяка от заинтересованите държави-членки, който определя също така обектите, в които се намират типове приоритетни природни местообитания или приоритетни видове, следва да се одобри актуализиран списък на обектите в Бореалния биогеографски регион, които са избрани като обекти от значение за Общността.
(11)
Познанието за съществуването и разпространението на типовете природни местообитания и за видовете се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на общностно равнище са направени, като е използвана най-добрата налична към настоящия момент информация.
(12)
Някои държави-членки обаче не са предложили достатъчно местообитания в отговор на изискванията на Директива 92/43/ЕИО за някои типове местообитания и видове. За тези видове и типове местообитания следователно не може да се направи изводът, че мрежата е завършена. Като взема предвид обаче времето, необходимо за получаването на информацията и за постигането на споразумение с държавите-членки, Комисията смята, че трябва да одобри първия актуализиран списък на местообитанията, който ще бъде преразгледан в съответствие с разпоредбите на член 4 от Директива 92/43/ЕИО.
(13)
Като се има предвид, че данните за съществуването и разпространението на типовете природни местообитания от приложение I и видовете от приложение II към Директива 92/43/ЕИО, които се срещат както в морските териториални води, така и в морските води под национална юрисдикция отвъд териториалните води, продължават да са непълни, не може да се заключи дали за тях мрежата е завършена или незавършена. Този списък, ако е необходимо, трябва да бъде преразгледан в съответствие с разпоредбите на член 4 от Директива 92/43/ЕИО.
(14)
В интерес на яснотата и юридическата прозрачност Решение 2005/101/ЕО трябва да бъде заменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Първият актуализиран списък на местообитанията от значение за Общността в Бореалния биогеографски регион в съответствие с член 4, параграф 2, трета алинея от Директива 92/43/ЕИО е включен в приложението към настоящото решение.
Член 2
Решение 2005/101/ЕО се отменя.
Член 3
Адресати на настоящото решение са държавите-членки.
Съставено в Брюксел на 12 ноември 2007 година.

Labels: 12
18
20